Proteas wil Smith se lopieplanne fnuikSteve Smith. Foto: David Gray/AFP. Steve Smith spog met ŉ gemiddeld van 60,98 ná 89 toetse. Maar teen Suid-Afrika “sukkel” hy so ŉ bietjie. In sy 17 kolfbeurte teen die Proteas het hy 623 lopies teen ŉ gemiddeld van 41,53 aangeteken. Hoewel daardie gemiddeld steeds hoër as dié van elke liewe Suid-Afrikaanse kolwer is wat op die vliegtuig na Australië geklim het, vertoon hy baie beter teen ander lande. Sy gemiddeld teen Indië is byvoorbeeld 72, terwyl hy sy lopies teen ŉ gemiddeld van 150 teen die stomme Wes-Indiese Eilande slaan. Ja-nee, Smith se paaltjie kan die sleutel tot sukses wees wanneer Suid-Afrika Saterdag in Brisbane teen die Aussies kragte meet. Die 33-jarige kolwer – wat in aanloop tot sy loopbaan meer as ŉ bybreekbouler beskou is – het intussen ook ŉ bietjie aan sy kolftegniek geskaaf. Waar hy vantevore soos ŉ bekommerde hoenderhaan rondgeskrop het, is hy nou baie rustiger wanneer hy gereedmaak om ŉ bouler die stryd aan te sê. “Steve Smith het verander. Hy speel nou sy houe vanuit ŉ stewige basis en hy beweeg glad nie meer so baie rond nie. Dit is baie belangrik om hom vroeg in sy beurt onder druk te plaas,” het Charl Langeveldt gesê. Volgens die Suid-Afrikaanse boulafrigter moet Kagiso Rabada en kie nie toelaat dat Smith sy voete vind nie – hy moet genope voel om na elke liewe aflewering te speel. En ŉ voller lengte kan ŉ deurslaggewende rol speel om hom uit te knikker – die Protea-boulaanval het juis daarop in hul opwarmingswedstryd teen ŉ Australiese elftal gefokus. Veral Rabada en Lungi Ngidi het sukses met dié benadering gesmaak en ŉ paar kolwers is agter die paaltjies uitgevang. Maar die Proteas kan dit nie bekostig om net op Smith se paaltjie te fokus nie. Marnus Labuschagne speel deesdae uitstekende krieket, terwyl Travis Head ook sy stempel in die onlangse reeks teen die Windies afgedruk het. Om dan nie eens van Usman Khawaja en David Warner te praat nie.